Die dag toe Madiba vir Zapiro ontbied het | Netwerk24
Deur Sarel Van Der Walt 15 Augustus 2019 08:45
Die befaamde spotprenttekenaar Jonathan Shapiro (Zapiro) vertel Woensdagoggend in Pretoria meer van sy spotprent oor Angelo Agrizzi, voormalige bedryfshoof van Bosasa. Foto: Sarel van der Walt
Omdat hy in sy spotprente baie krities teenoor die ANC was, was die befaamde spotprenttekenaar Zapiro bekommerd toe Nelson Mandela, toe nog president, hom in 1998 na sy kantoor ontbied het.
Maar Madiba het hom nie oor sy spotprente geroskam nie. Hy het aan Zapiro (sy regte naam is Jonathan Shapiro) gesê hy besef dat hy net sy werk as spotprenttekenaar doen, het hy Woensdagoggend op 'n byeenkoms van Old Mutual Beleggings in die Atterbury-teater in Pretoria, gesê.
Hy het die verhaal agter baie van sy spotprente die afgelope sowat 20 jaar met die gehoor gedeel.
Shapiro, wat Jacob Zuma graag met 'n stortkop teken en al twee keer deur Zuma om miljoene rande gedagvaar is, sê hy kan nie verstaan hoe daar steeds mense is wat na dié oudpresident as 'n leier opsien nie.
Zapiro by die spotprent nadat die konstitusionele hof die persoonlike gebruik van dagga gewettig het.Foto: Sarel van der Walt
"Die mense kon al in 2002 sien dat hy nie die regte leier is nie, maar die ANC het voortgegaan en hom gekies.
Die spotprenttekenaar Jonathan Shapiro (Zapiro).Foto: Sarel van der Walt
"Ek kan nie verstaan hoe dit gebeur het nie. Hy was duidelik die verkeerde keuse," sê Shapiro.
"Ondanks die kommer wat ek op die oomblik oor (pres.) Cyril Ramaphosa het, hoop ek hy sal dinge regruk.
"Hy is steeds duisend keer beter as Zuma. Ek hoop hy (Ramaphosa) is nog die 'ou' Cyril," het Shapiro gesê.
Hy meen ook Suid-Afrika dra steeds die gevolge van Zuma se besluite om Pravin Gordhan twee keer as minister van finansies af te dank.
Shapiro, wat deesdae vir die webwerf Daily Maverick spotprente teken, het onder meer vertel dat toe Angelo Agrizzi, voormalige bedryfshoof van Bosasa, in 'n geel pak klere voor die Zondo-kommissie van ondersoek na staatskaping verskyn het, het hy dadelik besef hy kan hom as 'n kanarie teken.